b'\n_START_ARTICLE_\n\xc3\x89douard Daladier\n_START_PARAGRAPH_\n\xc3\x89douard Daladier (18. kes\xc3\xa4kuuta 1884 \xe2\x80\x93 10. lokakuuta 1970) oli ranskalainen poliitikko, joka tunnetaan erityisesti siit\xc3\xa4, ett\xc3\xa4 h\xc3\xa4n toimi maan p\xc3\xa4\xc3\xa4ministerin\xc3\xa4 toisen maailmansodan syttyess\xc3\xa4. P\xc3\xa4\xc3\xa4ministerin\xc3\xa4 h\xc3\xa4nt\xc3\xa4 seurasi Paul Reynaud._NEWLINE_Vuosina 1924\xe2\x80\x931928 Daladier oli ministerin\xc3\xa4 useissa Ranskan koalitiohallituksissa. Daladierilla oli my\xc3\xb6s merkitt\xc3\xa4v\xc3\xa4 rooli Ranskan radikaalipuolueen ja sosialistipuolueen erossa vuonna 1926. My\xc3\xb6hemmin Daladierista tuli merkitt\xc3\xa4v\xc3\xa4 hahmo radikaalipuolueessa ja h\xc3\xa4nest\xc3\xa4 tuli p\xc3\xa4\xc3\xa4ministeri ensimm\xc3\xa4isen kerran vuonna 1933 ja uudestaan vuonna 1934 muutamaksi viikoksi Ranskan oikeistomellakoiden aikana. N\xc3\xa4m\xc3\xa4 mellakat johtivat radikaalipuolueen joutumiseen pois vallasta._NEWLINE_Daladierista tuli sotaministeri vuonna 1936 ja my\xc3\xb6hemmin p\xc3\xa4\xc3\xa4ministeri 10. huhtikuuta 1938. Daladierin p\xc3\xa4\xc3\xa4ministerikauden aikana tehtiin nk. M\xc3\xbcnchenin sopimus, jossa Ranska per\xc3\xa4\xc3\xa4ntyi velvoitteistaan puolustaa T\xc5\xa1ekkoslovakiaa. Saksan hy\xc3\xb6k\xc3\xa4tty\xc3\xa4 Puolaan vuonna 1939 Daladier vastusti sodan julistamista, mutta joutui kuitenkin taipumaan. Ranska julisti sodan Saksaa vastaan 3. syyskuuta 1939. Daladier ajoi Suomen tukemista talvisodassa vahvistaakseen hallituksensa asemaa ja erosi p\xc3\xa4\xc3\xa4ministerin teht\xc3\xa4vist\xc3\xa4 tukihankkeen ep\xc3\xa4onnistuttua maaliskuussa vuonna 1940. Daladier pakeni Marokkoon, mutta h\xc3\xa4net pid\xc3\xa4tettiin ja Vichyn hallitus tuomitsi h\xc3\xa4net maanpetoksesta. Sodan loppuajan Daladier oli saksalaisten sotavanki._NEWLINE_Sodan j\xc3\xa4lkeen Daladier oli Ranskan parlamentin j\xc3\xa4sen ja h\xc3\xa4net tunnettiin erityisesti Charles de Gaullen vastustajana.'